አቶ አስገደ የሚጽፈው በብዙ ሺህ የሚቆጠሩ ሰዎች ለትግል ስለመሰለፋቸው፣ በብዙ ሺህ የሚቆጠሩ የመጨረሻውን መስዋእት ከፍለው በዱር በገደሉ የቀሩ ስለመኖራቸው፣ በብዙ ሺህ የሚቆጠሩ አንድ ወይም ከዚያ በላይ የሚሆን የአካል ክፍላቸውን ገብረው በችግር የሚኖሩ ስለመሆናቸው፣ እነዚህ ሁሉ ያሳለፉትን የትግል ታሪክ ለሚቀጥለው ትውልድ ለማስተላለፍ ነው፤ ከዚህ የበለጠ ክቡር ሥራ ምን አለ? የሞቱትን በክብር ለማስታወስ፣ የተጎዱትን ለማመስገን፣ ያጠፉትን ለመውቀስና ለማስተካከል ሲሆን፣ የአሁኑና የወደፊቱ ትውልድ ሰዎች የተሰዉበት ዓላማ ጠርቶ እንዲታየው ለማድረግ ነው፤ ይህንን አንድ ሰው በራሱ ላይ የጫነውን ማኅበራዊ ግዴታ እንዳይወጣው እንቅፋት መሆን አገርንና ወገንን መበደል ይሆናል።
